Man vas vir Ventersdorp-plaasmoordŉ 22-jarige man is Sondagaand in hegtenis geneem in verband met die moord op Johan Stighlingh (67), wat vroeër die dag op sy plaas naby Ventersdorp doodgeslaan is. Brig. Thulani Ngubane, ŉ polisiewoordvoerder van Noordwes, sê die verdagte het naby die slagoffer se plaas, Sterkstroom, gebly. Die verdagte word van moord en poging tot moord aangekla en sal Dinsdag in die Ventersdorp-landdroshof verskyn. Die polisie is ook warm op die spoor van ŉ tweede verdagte. Die verdagtes word daarvan verdink dat hulle Sondagoggend omstreeks 10:00 Johan buite sy huis voorgekeer en oor die kop geslaan het. Hulle het hom in die huis in gesleep en sy vrou, Cora, in die huis aangeval. Die mans het twee selfone gesteel. Johan is op die toneel dood. Cora sterk in ŉ hospitaal in Klerksdorp aan.